གཞན་ཡང༌།འདི་དུས་རྒྱ་ནག་ནས་ཧྭ་ཤང་ནེ་ལེ་དང༌།དར་ཆེན་ཧྭ་ར་དང༌།ཨི་པ་བྷ་བོ་སོགས་རྒྱ་ནག་གི་མཁས་པ་མང་པོ་བོད་ཡུལ་དུ་བྱོན་ཏེ།བོད་ཀྱི་ལོ་ཙཱ་བ་བྷི་ལ་ཤོང་ཀུན་དང༌།དར་ཆེན་དཔལ་སོགས་ཀྱིས་ལོ་ཙཱ་བྱས་ནས་རྩིས་དང་གསོ་བ་རིག་པ་སོགས་ཀྱི་གཞུང་ལུགས་མང་པོ་བོད་སྐད་དུ་བསྒྱུར།གསོ་བ་རིག་པའི་ཕྱོགས་ལ་དེའི་སྐབས་སུ་བོད་འདིར་ཕྱོགས་རིགས་ཀྱི་སྨན་པ་གྲགས་པ་ཅན་དགུ་ཡོད་དེ།རྒྱ་གར་བ་ཤན་ཏི་གར་བྷ།རྒྱ་ནག་པ་སྟོང་གསུམ་གང་བ།ལི་ཡུལ་བ་མ་ཧཱ་དེ་བ།བལ་པོ་བ་དཱ་ན་ཤི་ལ།ཁ་ཆེ་བ་ཁུ་ན་བཛྲ།སོག་པོ་བ་ན་ལ་ཤན་དིར།དོལ་པོ་བ་ཁྱོམ་རུ་རྩེ།གྲུ་གུ་བ་སེང་གེ་འོད་ཅན།ཁྲོམ་པ་ཤི་ལ་ན་སྟེ་དགུ་ཡོད་ལ།དེ་དག་གིས་རང་རང་གི་ལུགས་ཀྱི་སྨན་དཔྱད་ཀྱི་རི་གནས་རྣམས་སྤེལ་ཞིང༌།གཡུ་ཐོག་པ་ཆེན་པོ་དང༌།བགྲོ་གླེང་བྱས་ཏེ།གཡུ་ཐོག་པ་རྒྱལ་ནས་ཀུན་གྱིས་གཡུ་ཐོག་པ་ལ་བཀུར་བཟོ་ཆེར་བྱས།གཡུ་ཐོག་པ་ཆེན་པོས།ཀོང་པོའི་ཡུལ་དུ་སྨན་ལུང་ཞེས་བྱ་བའི་ས་ཆར་སྨན་སློབ་པའི་དགོན་པ་བཏབ་སྟེ༑དཔོན་སློབ་སྟོང་ཙམ་དེར་བཞུགས་ནས་རྒྱུད་བཞི་རྩ་འགྲེལ་ཆ་ལག་ཁ་སྐོང་དང་བཅས་པ་དང༌།ཕྱོགས་རིགས་ཀྱི་སྨན་པ་དགུས་བསྒྱུར་བའི་སྨན་གཞུང་རྣམས་དང༌།བོད་ཀྱིས་མཁས་པ་མི་དགུས་མཛད་པའི་སྨན་གཞུང་རྣམས་དང༌།སྨན་དཔྱད་ཟླ་བའི་རྒྱལ་པོ།བདུད་རྩི་བུམ་པ།ཡན་ལག་བརྒྱད་པའི་སྙིང་པོ་བསྡུས་པ།དྲང་སྲོང་སྙན་བརྒྱུད།ཚིག་དོན་ཟླ་ཟེར་ལ་སོགས་པའི་སྨན་གཞུང་རྣམས་ལ་སྦྱངས་པ་དང་སྤེལ་བར་མཛད་པས་གསོ་བ་རིག་པ་འདི་བོད་ཡུལ་དུ་ཆེས་ཆེར་དར་བ་བྱུང་ངོ༌།།